Document ID: 32004D0784

ODLOČBA KOMISIJE
z dne 22. oktobra 2004
o spremembi Odločbe 2003/56/ES o zdravstvenih spričevalih za uvoz živih živali in živalskih proizvodov z Nove Zelandije
(notificirana pod dokumentarno številko K(2004) 4028)
(Besedilo velja za EGP)
(2004/784/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 97/132/ES z dne 17. decembra 1996 o sklenitvi Sporazuma med Evropsko skupnostjo in Novo Zelandijo o zdravstvenih ukrepih, ki veljajo za trgovino z živimi živalmi in živalskimi proizvodi (1), in še posebej člena 4 tega sklepa,
ob upoštevanju naslednjega:
(1)
Priloga V Sporazuma med Evropsko skupnostjo in Novo Zelandijo o zdravstvenih ukrepih, ki veljajo za trgovino z živimi živalmi in živalskimi proizvodi („Sporazum“) upošteva zdravstvene ukrepe za sveže meso, mesne izdelke in nekatere druge živalske proizvode, s katerimi se trguje z Novo Zelandijo. Glede na to, ali so ti ukrepi enakovredni ali neenakovredni ukrepom, ki jih zahteva Skupnost, Priloga VII Sporazuma določa, da je treba pri trgovanju s svežim mesom, mesnimi izdelki in nekaterimi drugimi živalskimi proizvodi, s katerimi se trguje z Novo Zelandijo, uporabljati uradna zdravstvena spričevala.
(2)
Odločba Komisije 2003/56/ES (2) določa zahteve za izdajo spričeval in predloge za uradna zdravstvena spričevala, ki jih je treba uporabiti pri uvozu živih živali in živalskih proizvodov z Nove Zelandije. V primeru, da je bila ugotovljena popolna enakovrednost zdravstvenih ukrepov, se smejo uporabiti poenostavljena spričevala, za katere so določene predloge v Prilogah II do V k tej odločbi.
(3)
Upoštevati je treba Uredbo (ES) št. 999/2001 Evropskega parlamenta in Sveta z dne 22. maja 2001 o določitvi podrobnih pravil za preprečevanje, obvladovanje in izkoreninjenje nekaterih transmisivnih spongiformnih encefalopatij (3), in najnovejše ugotovitve enakovrednosti zdravstvenih ukrepov za sveže meso, mesne izdelke, ribiške proizvode in nekatere druge živalske proizvode, s katerimi se trguje z Novo Zelandijo.
(4)
Torej je treba ustrezno spremeniti Odločbo 2003/56/ES.
(5)
Ukrepi, določeni v tej odločbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Prilogi I in VIII k Odločbi 2003/56/ES se spremenita v skladu s Prilogo k tej odločbi.
Člen 2
Ta odločba se uporablja od 13. decembra 2004 dalje.
Člen 3
Ta odločba je naslovljena na države članice.
V Bruslju, 22. oktobra 2004

Labels: 17
0
3
6
18